Na temelju članka 132. Zakona o gradnji („Narodne novine“ broj: 153/13, 20/17, 39/19 i 125/19) i članka 22. Statuta Grada Raba („Službene novine Primorsko-goranske županije“ broj 4/21), po prethodno pribavljenom mišljenju Turističke zajednice Grada Raba od 12. prosinca 2022. godine, Gradsko vijeće Grada Raba, na sjednici održanoj 28. prosinca 2022. godine, donijelo je

**Odluku o privremenoj zabrani izvođenja radova u 2023. godini**

**I. UVODNE ODREDBE**

**Članak 1.**

Ovom Odlukom privremeno se zabranjuje izvođenje građevinskih radova odnosno određuju vrste radova, vrste građevina, područje, razdoblje kalendarske godine i vrijeme u kojem se privremeno zabranjuje izvođenje građevinskih radova, utvrđuju razlozi zbog kojih se u pojedinim slučajevima mogu izvoditi građevinski radovi, nadzor nad provedbom odluke i prekršajne odredbe.

**II. VRSTE RADOVA KOJI SE PRIVREMENO ZABRANJUJU I GRAĐEVINE NA KOJE SE ZABRANA ODNOSI**

**Članak 2.**

Građevinski radovi koji se u smislu ove Odluke zabranjuju smatraju se zemljani radovi (iskopi, odvoz materijala s gradilišta i dr.), radovi na izgradnji konstrukcije građevine (zidanje nosivih zidova, zidanje pregradnih zidova, betoniranje, izrada krovne konstrukcije i slično) i izvedba građevinskih i drugih radova (pripremni, zemljani, konstruktorski, instalaterski, završni te ugradnja građevinskih proizvoda, opreme, ili postrojenja) kojima se gradi nova građevina, rekonstruira, održava ili uklanja postojeća građevina.

**III.  PODRUČJA ZABRANE IZVOĐENJA GRAĐEVINSKIH RADOVA, KALENDARSKO RAZDOBLJE I VRIJEME TRAJANJA ZABRANE**

**Članak 3.**

(1) Područja privremene zabrane izvođenja građevinskih radova obuhvaćaju sva naselja Grada Raba: Barbat, Banjol, Palit, Kampor, Mundanije, Supetarska Draga i Rab, koja su podijeljena u dvije zone:

1. ZONAobuhvaća naselje Rab
2. ZONA obuhvaća sva ostala naselja Grada Raba.

(2) Razdoblje kalendarske godine na koje se primjenjuje zabrana izvođenja radova za I. zonu obuhvaća razdoblje od 1. lipnja 2023. godine do 30. rujna 2023. godine u vremenu od 00:00 do 24:00 sata.

(3) Razdoblje kalendarske godine na koje se primjenjuje zabrana izvođenja radova za II. zonu obuhvaća razdoblja:

1. od 15. lipnja 2023. godine do 30. lipnja 2023. godine u vremenu od 00:00 do 9:00 sati i od 17:00 do 24:00 sata,
2. od 1. srpnja 2023. godine do 31. kolovoza 2023. godine u vremenu od 00:00 do 24:00 sata,
3. od 1. rujna 2023. godine do 15. rujna 2023. godine u vremenu od 00:00 do 9:00 sati i od 17:00 do 24:00 sata.

**Članak 4.**

Zabrana iz ove Odluke ne odnosi se na:

1. građevine, odnosno radove za čije je građenje, odnosno izvođenje utvrđen interes Republike Hrvatske,
2. uklanjanje građevina na temelju rješenja građevinske inspekcije ili odluke drugog tijela državne vlasti,
3. građenje građevina, odnosno izvođenje radova u godini u kojoj je odluka stupila na snagu.

**IV. NADZOR NAD PROVEDBOM ODLUKE**

**Članak 5.**

Nadzor nad primjenom ove Odluke provodi komunalno redarstvo Grada Raba. U obavljanju nadzora komunalni redari postupaju sukladno odgovarajućim odredbama Zakona o građevinskoj inspekciji („Narodne novine" broj 153/13), Naputka Ministarstva graditeljstva i prostornog uređenja o novčanim kaznama koje izriču komunalni redari („Narodne novine" broj 23/18) i odredbama Prekršajnog zakona.

**V. PREKRŠAJNE ODREDBE**

**Članak 6.**

(1) Novčana kazna u iznosu od 800,00 Eura izreći će se za prekršaj pravnoj osobi - izvođaču građevinskih radova ako postupa protivno članku 3. ove Odluke i građevinske radove izvodi u razdoblju u kojem vrijedi zabrana radova.

(2) Za prekršaje iz stavka 1. ovoga članka izreći će se novčana kazna odgovornoj osobi u pravnoj osobi u iznosu od 130,00 Eura.

(3) Za prekršaje iz stavka 1. ovoga članka izreći će se novčana kazna fizičkoj osobi - obrtniku i osobi koja obavlja drugu samostalnu djelatnost koji je počinila u svezi obavljanja obrta ili druge samostalne djelatnosti u iznosu od 400 Eura.

(4) Za prekršaje iz stavka 1. ovoga članka izreći će se novčana kazna fizičkoj osobi u iznosu od 130 Eura.

(5) U slučaju utvrđenja počinjenja prekršaja iz stavaka 1., 2., 3. i 4. ovoga članka, Grad će putem komunalnog redara izdati obavezni prekršajni nalog kojim se može osim novčane kazne odrediti naknada paušalne svote troškova izdavanja prekršajnog naloga do iznosa od 15 Eura.

**Članak 7.**

(1) Za prekršaje iz članka 6. ove Odluke, komunalni redar je ovlašten od počinitelja prekršaja na mjestu počinjenja prekršaja izreći i naplatiti novčanu kaznu uz obvezno izdavanje potvrde o naplaćenoj kazni.

(2) Prilikom izricanja i naplate novčanih kazni i obveznih prekršajnih naloga za prekršaje utvrđene ovom odlukom, komunalni redar je dužan postupati u skladu sa odredbama važećeg prekršajnog zakona i članka 6. ove Odluke.

(3) Ukoliko počinitelj nije prije činio slične prekršaje, komunalni redar može umjesto novčane kazne izdati pisano ili izreći usmeno upozorenje počinitelju prekršaja.

**VI. ZAVRŠNE ODREDBE**

**Članak 8.**

Danom stupanja na snagu ove Odluke prestaje važiti Odluka o privremenoj zabrani izvođenja radova u 2022. godini („Službene novine Primorsko-goranske županije“ broj 35/21).

**Članak 9.**

Ova Odluka stupa na snagu prvog dana od dana objave u „Službenim novinama Primorsko-goranske županije“, a primjenjuje se od 1. siječnja 2023. godine.

KLASA: 024-04/22-01/06

URBROJ: 2170-13-02-01/02-22-22

Rab, 28. prosinca 2022.

**GRADSKO VIJEĆE GRADA RABA**

**PREDSJEDNIK**

**Željko Dumičić**